Skooltragedie: Dit is hoe Driehoek-leerders aansterkFoto: Verskaf Suid-Afrikaners het sedert verlede week se tragedie by Hoërskool Driehoek in Vanderbijlpark hulle agter die skoolgemeenskap geskaar en ondersteuning stroom in uit alle oorde. Maroela Media het aanvanklik berig vyf leerders het kritieke beserings opgedoen nadat ŉ loopbrug Vrydagoggend by die skool ineengestort het. Drie leerders is per helikopter na nabygeleë hospitale vervoer vir dringende mediese behandeling en nog 20 leerders het beserings opgedoen wat wissel van gering tot matig. Die Facebook-blad “Gebedsgroep vir Driehoek-kinders” is begin om inligting oor die leerders en die skoolgemeenskap se versoeke en behoeftes ná die tragedie oor te dra. Volgens dié Facebook-groep gaan dit onder omstandighede goed met Shamone Steynvaart. Dit word wyd berig dat Steynvaart verlam van onder haar arms gelaat is ná die tragedie. Sy ervaar glo pyn in haar rug en hand, maar sal na verwagting Dinsdag uit die waakeenheid ontslaan word en na ŉ algemene saal oorgeplaas word. Hiér sal sy verder aansterk waarna sy na ŉ rehabilitasiesentrum sal gaan vir verdere behandeling. Volgens haar ouers lê daar egter “maar nog ŉ baie seer en emosionele pad voor”. Nog ŉ leerder, Tasha Opperman, sal Woensdag na die Milpark-hospitaal in Johannesburg oorgeplaas word waar sy volgende Maandag ŉ operasie sal ondergaan om haar gebreekte bekkenbeen te heg. Haar pelvis is ook tydens die ineenstorting op twee plekke gebreek, maar vir dié frakture kan egter nié geopereer word nie. “Dis swaar,” skryf ŉ famiellid op die Facebook-blad. Dit gaan ook onder omstandighede goed met Cheverne Duvenage. Sy is aan ŉ asemhalingsapparaat gekoppel, maar kan reageer as haar geliefdes met haar praat. “Toe ek haar vra of sy weet dat sy in die hospitaal is, toe skud sy nee. So ons het ’n lang proses wat wag,” skryf ŉ familielid. Jacques Fourie sou glo ontslaan word, maar het intussen ŉ infeksie opgedoen. Die dokters probeer vasstel wat die infeksie veroorsaak. Nog ŉ leerling, Chantelle, moet ŉ operasie ondergaan sodat ŉ gebreekte rib met ŉ plaatjie geheg kan word. Volgens ŉ familielid herleef sy die trauma gereeld en sukkel sy om te slaap. Nicole Nel ontvang reeds fisioterapie en kan met hulp uit die bed tot in ŉ stoel gehelp word. Volgens ŉ familielid is sy maar “styf en seer, maar dis ’n stappie verder as gister”. Indien Nicole met die hulp van fisioterapie binnekort kan staan, sal ŉ operasie nie nodig wees nie. Roydon Olckers, Jandré Steyn, Marli Currie en Marnus Nagel het in die voorval gesterf. Begrafnisreëlings vir Olckers is reeds getref en hy sal Vrydag ter ruste gelê word. Die begrafnisdiens is om 15:00 in die Derde Kruis Gemeente in Vanderbijlpark. Medelye stroom steeds in vir die slagoffers van die tragedie. Talle lede van die gemeenskap plaas sedert Vrydag blomme, kerse en foto’s by die skoolhek van Hoërskool Driehoek om hul meelewing te toon terwyl ander skole ondersteuning bied deur gebedsgroepe.